Zuma straks afwesig by staatsredeLP’s tydens ‘n parlementsitting. (Foto: GCIS) Oudpresident Jacob Zuma lyk of hy vanjaar se staatsrede kan misloop te midde van die omstredenheid oor sy klaarblyklike siekte, die verwerping van sy siektebrief deur die hof en die gevolglike lasbrief vir sy inhegtenisneming. Thandi Modise, speaker van die Nasionale Vergadering, het vandag aan die parlementêre perskorps gesê Zuma het nog nie laat blyk of hy pres. Cyril Ramaphosa se staatsrede gaan kan bywoon nie. Die staatsrede vind volgende Donderdagaand, 13 Februarie, om sewe-uur plaas. Oudpresidente FW de Klerk, Thabo Mbeki en Kgalema Motlanthe, voormalige adjunkpresident Baleka Mbete en oudspeaker Frene Ginwala het reeds bevestig dat hulle die geleentheid sal bywoon. Die parlementsopening se swierigheid is taamlik ingekort om geld te bespaar. Hoewel daar in hierdie finansiële jaar R7,2 miljoen begroot is vir die twee staatsredes, het die een in Junie (na die verkiesing) R2,6 miljoen gekos en sal volgende week se staatsrede ook ver onder begroting wees. Van die besparings sluit in dat die publieke erewag en die dinee vir parlementslede gekanselleer is en dat die advertensiekoste ingeperk is. Daar sal weer ‘n imbongi (pryssanger) wees en die parlement se koor sal optree. Die seremoniële staatspresidentswag sal in aksie wees. Daar sal ook ‘n volle militêre parade wees met ‘n verbyvlug en ‘n saluut van 21 kanonskote. Die tema vir vanjaar is die dertigjarige herdenking van oudpres. Nelson Mandela se vrylating uit die tronk met die fokus op vrede en versoening. Meer as 800 plaaslike en internasionale joernaliste is geakkrediteer om die geleentheid te dek. Die debat oor die staatsrede sal op Dinsdag 18 en Woensdag 19 Februarie plaasvind, en Ramaphosa se repliek op Donderdag 20 Februarie.